Òscar Camps, director de Proactiva Open Arms i flamant Català de L'any, ha arribat aquest diumenge a Catalunya procedent de Lesbos per recollir el Premi Pere Casaldàliga a la Solidaritat 2016 que es lliura cada any coincidint amb el Festival Internacional de Cinema Solidari de Navarcles (Clam). El guardó li ha entregat Josep Vives, expresident del Bàsquet Manresa i actual portaveu del Futbol Club Barcelona. Camps ha reconegut que no li agraden els premis, però que tant aquest Premi Casaldàliga com el de Català de l'any el "satisfan perquè són reconeixements que atorga la gent o les entitats solidàries". Josep Vives ha lloat l'ONG Proactiva Open Arms perquè "van decidir fer un pas més enllà per ajudar a qui més ho necessitava". També ho ha fet Josep Maria Carrillo, president del FICNA, entitat organitzadora del Clam, que ha assegurat que Proactiva "ha posat el dit a la nafra, ha plantat una bufetada a totes les institucions públiques que són les que tenen responsabilitat en aquesta tragèdia, la més gran després de la segona guerra mundial". Per a Carrillo "l'actitud d'Òscar Camps i el seu equip ens fa pensar que encara som a temps, que les coses poden canviar i que hi ha possibilitats de fer un món millor". El director de Proactiva ha dit que un dia "vam decidir aixecar-nos del sofà i actuar amb determinació i desobediència" per ajudar a les persones. Per a Camps, "l'Europa de la llibertat s'enfonsa i aquesta és l'hora de fer". A la gala també han assistit l'alcalde de Navarcles, Llorenç Ferrer; el batlle de Balsareny, Albert Neyro; el president del Consell Comarcal del Bages, Agustí Comas; i Glòria Casaldàliga, neboda del Pere Casaldàliga i representant de l'Associació Araguaia. La nova situació dels refugiats El director de Proactiva ha detallat que "les coses estan canviant i els refugiats comencen a buscar noves rutes per arribar a Europa". El socorrista ha afirmat que "tenim la intenció d'establir una nova base a la Mediterrània Central" perquè els refugiats busquen arribar a Itàlia procedents d'Albània a través de les costes de Líbia". Òscar Camps ha defensat que continuarà amb la seva tasca "mentre tinguem recursos que depenen de les aportacions de la gent, ja que no tenim cap altra ajuda". Inicialment, Proactiva Open Arms era una empresa de salvament que treballava a les platges de quatre comunitats autònomes. Preocupats per la situació al Mar Egeu, l'ONG de Badalona va viatjar fa sis mesos a l'illa grega de Lesbos per rescatar les embarcacions que hi arriben. L'entitat ha ajudat a arribar amb seguretat a la costa a prop de 135.000 persones, de les quals 10.273 navegaven en embarcacions a la deriva, 475 havien caigut a l'aigua i 9.067 havien quedat atrapades en penya-segats.

Summary: Els socorristes de Proactiva Open Arms reben el Premi Pere Casaldàliga 2016


Un vehicle ha caigut aquest diumenge a la matinada a les vies del tren entre Balenyà i Vic. A causa del succés, la circulació de la línia R3 de Rodalies s'ha vist interrompuda durant quatre hores i Renfe ha habilitat un servei alternatiu per carretera al tram afectat. Segons informa Bombers, a causa de l'accident el conductor del vehicle ha resultat ferit menys greu i ha estat traslladat a l'Hospital de Vic. Els Bombers han participat en el rescat del vehicle i han tallat la barana per facilitar les tasques de retirada del turisme. Els fets han tingut lloc a les 5:50 hores i Protecció Civil ha activat la prealerta del Ferrocat, que ja ha estat desactivada.

Summary: Un vehicle cau a les vies del tren de Vic i obliga a aturar la circulació durant quatre hores


ICV s'oposa frontalment al model de negoci que planteja BCN World, però celebra que el president de la Generalitat hagi plantejat una consulta ciutadana per validar el projecte. "Benvinguda la consulta. Llàstima que no s'hagués plantejat des del punt inicial", ha opinat aquest dimecres la portaveu ecosocialista, Marta Ribas. Des de la seu nacional del partit, Ribas ha reclamat que la consulta es faci a tot Catalunya, perquè BCN World "és un tema de país" i el conjunt dels catalans hauria de poder decidir sobre el model econòmic que vol impulsar el Govern. Com que una consulta requereix un procés d'informació i deliberació previ i al Govern hi ha sensibilitats diferents pel que fa al projecte, Ribas ha demanat a CDC i ERC que abans de fer nous passos respecte a BCN World es posin d'acord entre ells.

Summary: ICV celebra la idea de fer una consulta sobre BCN World i reclama que es faci a tot Catalunya


Un equip d'investigadors de la UAB ha aconseguit curar en ratolins l'obesitat i la diabetis tipus 2 mitjançant teràpia gènica. El tractament ha consistit en introduir en el cos dels animals el gen que produeix la proteïna FGF21, que actua en diversos teixits per regular el funcionament correcte del cos a nivell energètic. Durant l'any i mig en què s'ha fet el seguiment dels ratolins, aquests han disminuït el seu pes, l'acumulació de greix i la inflamació del teixit adipós. La teràpia també ha contrarestat la inflamació del fetge i la resistència d'aquests essers a la insulina, entre d'altres beneficis. El tractament es basa en una sola injecció i no provoca cap efecte secundari, el que segons els responsables de la investigació indica que és "segur i eficaç". El següent pas serà provar-lo en animals més grans i després començar els assajos clínics amb pacients. Els investigadors estimen que aquesta darrera fase podria iniciar-se dintre de cinc anys. La recerca s'ha publicat aquest dilluns a 'EMBO Molecular Medicine'.

Summary: Investigadors de la UAB curen amb teràpia gènica la diabetis tipus 2 i l'obesitat en ratolins


L'acord de pressupostos que el Govern i CatECP han presentat aquest dilluns contempla un augment de 106,3 milions d'euros (MEUR) en transport públic, el que suposaria un 32,1% d'increment del finançament corrent de la Generalitat a l’ATM respecte els darrers comptes i, juntament amb les transferències de capital, augmentaria la dotació total fins als 457,9 MEUR. A més, el pacte també preveu destinar 38,6 MEUR de recursos finalistes de l'impost sobre les emissions de CO2 als vehicles a transport públic i a programes de protecció i conservació del medi natural. Amb aquests pressupostos el Govern s'ha compromès a millorar l'oferta de transport públic per incrementar-ne les freqüències de pas i a comprar nous combois. Govern i comuns han acordat destinar una partida de 12,8 MEUR a la millora de l'oferta de bus lligada a la Zona de Baixes Emissions, així com a modificar les tarifes de l'ATM augmentant el preu dels abonaments casuals i disminuint els usuals. També en relació a transport públic, l'acord preveu formalitzar un crèdit durant el 2020 amb el Banc Europeu d'Inversions per iniciar la construcció del tram central de la L9 a Barcelona. Pressupostos per fer front al canvi climàtic Els comptes, que ja es va avançar que apostarien per una fiscalitat verda i la cura del medi ambient, recull un compromís per arribar al 50% dels contractes amb clàusules ambientals per tal de fer front al canvi climàtic i avançar en l'Agenda 2030, així com l'acceleració del desplegament de l'Estratègia d'Estalvi i Eficiència Energètica als edificis de la Generalitat per tal que el 2030 es puguin proveir d'energia neta i de proximitat. Els pressupostos presentats preveuen un augment de 83,7 MEUR (230,3% més) en inversions en el cicle de l'aigua, i detallen que es destinaria 15 MEUR a noves depuradores al Segrià i s'aportaria 20 MEUR al Consorci d'Aigües de Tarragona. També es preveu impulsar l'ús del vehicle elèctric maximitzant la complementarietat dels recursos provinents del Fons Nacional d'Eficiència MOVES.

Summary: L'acord de pressupostos contempla un augment de 106,3 MEUR en partides per a transport públic


Alejandro Fernández apunta que l'objectiu és "blanquejar" els condemnats i "tapar" la divisió ACN Barcelona.-El president del PPC, Alejandro Fernández, ha explicat que el PPC avui tampoc participarà de la comissió d'investigació sobre el 155 en què compareixen els exconsellers presos. En declaracions als periodistes des dels passadissos del Parlament, Fernández ha apuntat que els independentistes volen "blanquejar" les persones condemnades per "greus delictes contra la democràcia" i tapar "l'esperpèntica i vergonyosa" divisió que es va viure ahir dilluns al Parlament. "No jugarem al seu joc. No participarem d'un míting polític preelectoral que acaba sent un aquelarre sentimental al servei dels seus objectius polítics", ha conclòs.  Així mateix, el president dels populars a Catalunya ha remarcat que els diputats del PPC mai han participat de la comissió d'investigació sobre el 155. El grup del PSC-Units tampoc hi ha assistit des del seu inici mentre que Cs ha decidit fer una excepció avui i intervenir-hi per poder preguntar als exconsellers presos.

Summary: El PPC no participa de la comissió del 155 per "no caure en la trampa" dels independentistes


Investigadors i centres de recerca de l'àmbit de la salut reclamen més facilitats per accedir a bases de dades de pacients, un requisit que consideren imprescindible per poder avançar en diagnòstics i tractaments cada vegada més personalitzats. La reivindicació s'ha posat de manifest a la 9a Jornada de Recerca de l'Institut Català de la Salut (ICS) que ha reunit uns 250 investigadors de tot Catalunya a la Llotja de Lleida. Aquest any la Jornada està centrada en les malalties respiratòries. El president del comitè científic, cap del servei de Pneumologia de l'hospital Arnau de Vilanova i investigador principal del Grup de Recerca en Medicina Respiratòria de l'IRBLleida, Ferran Barbé, assegura que a hores d'ara hi ha massa restriccions per poder treballar amb els milions de dades de la població de què disposa el servei públic de salut. "Les nostres eines són diners i dades, i si no ens donen eines seguirem fent com ara, cafè per a tothom", afirma. Per això reclama un canvi de paradigma que implica l'administració però que també requereix la comprensió i col·laboració dels pacients.  Barbé remarca que calen comitès d'ètica que supervisin l'ús que es fa de les dades perquè és un material molt sensible però insisteix que cal posar menys traves a l'accés a la informació dels pacients per poder generar coneixement i avançar cap a la medicina de precisió. El Departament de Salut "té deures" en aquest sentit però el cap de Pneumologia de l'Arnau també fa una crida al conjunt de la població: "hem d'entendre que el nostre retorn al sistema de salut és la informació que els professionals poden treure de nosaltres com a malalts o usuaris, perquè aquesta informació la processaran i servirà per millorar el coneixement que aplicaran al pacient que vindrà després, és una cadena de coneixement en què tots hi hem de participar".  Ferran Barbé ha posat un exemple en relació amb el tractament de l'apnea de la son. La tensió arterial baixa en el 90% dels pacients que es tracten a la Unitat del Son de l'hospital de Santa Maria de Lleida però la clau és saber per què al 10% restant la tensió els puja, "i això només ho podem saber si tenim accés a dades de poblacions molt grans". Altres qüestions que s'han posat sobre la taula a la jornada és que la disfunció erèctil afecta la meitat dels homes amb apnea de la son i la necessitat de difondre a la societat que dormir bé és un pilar de salut igual com ho pot ser fer exercici o tenir una alimentació equilibrada. Per la seva banda, el director científic i de recerca de l'Institut Català de la Salut, Dídac Mauricio, ha admès que l'"assignatura pendent" és que els investigadors també puguin tenir accés a les dades que es generen als hospitals, ja que actualment la informació que tenen disponible prové bàsicament de la Primària. En tot cas, Mauricio assegura que la voluntat és avançar perquè els investigadors tinguin al seu abast el volum més gran d'informació possible tenint en compte que la Llei de Protecció de Dades espanyola és una de les restrictives que existeixen. Precisament a principis d'aquest any el Departament de Salut va anunciar la posaria en marxa aquest any el Programa d'Analítica de Dades per a la Recerca i la Innovació en Salut (PADRIS). El PADRIS substitueix el VISC+, un projecte de l'anterior conseller Boi Ruiz que va causar polèmica política i social perquè inicialment es permetia l'accés a les dades sanitàries a empreses privades. Posteriorment aquest extrem es va canviar. Les dades anònimes dels pacients només les podran utilitzar centres de recerca públics, sempre de forma justificada i proporcionada i sota la vigilància d'un comitè ètic. Amb el títol 'Construint l'ecosistema en medicina respiratòria', la jornada l'ha organitzada l'Institut de Recerca Biomèdica de Lleida (IRBLleida) i hi han participat els professionals dels diversos instituts de recerca de l'ICS, com ara l'Institut d'Investigacions Biomèdiques August Pi i Sunyer (IDIBAPS) o l'Institut d’Investigació Biomèdica de Bellvitge (IDIBELL), entre d'altres.

Summary: Investigadors de l'ICS reclamen a Lleida més facilitats d'accés a dades de pacients per poder afinar els tractaments


El candidat a la presidència de la Cambra de Comerç de Barcelona Ramon Masià ha denunciat "manca de transparència" en el vot electrònic de les eleccions a la institució econòmica. Masià ha afirmat que dona suport a aquest sistema de votació sempre que "ofereixi" les garanties proposades en la llei. Per això considera que el model que es proposa en aquest cas no s'ha fet públic amb total claredat, especialment pel que fa al requisit bàsic d'autenticació robusta. Per tant, opina, no ofereix les garanties "necessàries" contra el "frau massiu" en les pròximes eleccions. Segons Masià, l'autenticació robusta implica que la certificació electrònica vagi acompanyada de claus d'un sol ús. I indica que aquests són els requisits que exigeix la normativa catalana en referència al vot electrònic. A parer del candidat, la certificació digital, únic requisit anunciat actualment "sense cap altre mecanisme addicional d'autenticació" no ofereix "cap garantia" contra la suplantació d'identitat en les votacions electròniques i "obre la possibilitat" a "vots en massa" de terceres persones amb accés a certificats digitals d'empreses.

Summary: Masià denuncia "manca de transparència" en el vot electrònic de les eleccions a la Cambra


La Fira Mediterrània de Manresa tanca aquest diumenge al vespre l'edició del seu vintè aniversari en la qual s'han organitzat prop de 300 activitats artístiques i  professionals per on han passat 1.121 professionals, entre programadors, periodistes i artistes. Uns indicadors que, apunta l'organització, malgrat el lleuger descens de professionals i el nombre d'entrades venudes en els espectacles de pagament, corroboren la creixent acceptació del certamen com a punt de trobada del sector de la cultura popular i les músiques d'arrel. La programació d'aquesta vintena edició s'ha articulat a partir dels conceptes de futur, patrimoni innovació i Mediterrània, amb el concert inaugural SABA! Joves músics d'arrel, que va reunir alguns dels noms destacats en aquest estil; l'espectacle  'Cants io danses del Llibre Vermell de Montserrat'; el laboratori d'improvisació de jotes ebrenques 'A vore'; o l'espectacle de cloenda, la crema d'una falla de grans dimensions en forma de vaixell de paper a la plaça Major de Manresa que vol posar el focus sobre la crisi humanitària al Mediterrani. La intensitat dels esdeveniments socials i polítics de les últimes setmanes no han condicionat al certamen, segons els organitzadors. Destaquen la "multitudinària" assistència ciutadana als carrers i recintes durant la jornada d'aquest dissabte, tot i un descens del 12% respecte el 2016 d'ocupació dels espectacles de pagament, que ha assolit un 72%. En aquest sentit, apunten que la venda anticipada d'entrades ha patit una davallada important en les últimes setmanes, "en consonància amb la resta de sector cultural del país", mentre que la venda a última hora ha tingut un millor comportament. S'han venut, en total, 9,264 entrades i s'han esgotat localitats en deu funcions. Dels 177 espectacles artístics, un 36% eren de pagament. Les principals coproduccions i estrenes han tingut una "bona acollida", remarquen des de la Fira Mediterrània. En aquest sentit, destaquen l'aventura turca de Mazoni; les recreques d'arrel de Maika Makovski i Roberto Olivan, Laurent Delforge i Vox Bigerri; els clowns Toti Toronell i Pere Hosta, o el procés d'investigació de Joana Gomila al voltant del cant de la Sibil·la. El certamen ha mostrar en aquesta edició les propostes de més d'un centenar d'artistes: Cirique Rouages, Brunette Bros, Kukai Dantza & Brodas Bros, Mísia, Helena Lizari i Laida Aldaz, entre d'altres. L'altra professional, d'altra banda, ha comptat amb 1.121 persones acreditades –un 1,4% menys que l'any passat-, de les quals 171 internacionals de 128 entitats. La Llotja situada al Museu de la Tècnica, apunta l'organització, es continua consolidant com a punt de trobada, reunió i negoci. Una de les activitats destacades ha estat també la presentació de dinou projectes en categories com innovació cultural, projectes escènics o altres. En aquest mateix espai s'han habilitat 45 espais. Paral·lelament, la Fira ha incrementat fins a vuit el nombre de reunions plenàries d'entitats i xarxes culturals, com l'associació de teatre familiar Kacu Mensi, la Plataforma Arts de Carrer, l'Associació Xàfec –festivals de música-, l'Associació 4 vents –fires musicals- i la Xarxa de Teatres d'Ateneus de Catalunya, entre d'altres.  En aquest context s'han celebrat també el IV Wine & Fest Forum i el Congrès Internacional de Festivals de Músiques del Món i Flok, en què han participat 61 festivals -45 dels quals internacionals-.

Summary: Prop de 300 activitats i més de 1.100 professionals passen pel vintè aniversari de la Fira Mediterrània


El Govern destina 59,29 milions d'euros a polítiques actives d'ocupació que beneficiaran directament 1.500 empreses i 4.300 persones, un "pla de xoc" per reactivar l'economia i donar suport als treballadors i empresaris afectats per la pandèmia de la covid-19. El conseller de Treball, Afers Socials i Famílies, Chakir El Homrani, ha definit aquestes ajudes com "una primera fase del procés de desconfinament de les polítiques actives d’ocupació". El total es repartirà en sis línies dedicades a la planificació estratègica territorial, amb els ens locals com a destinataris; a la contractació d'aturats; al manteniment de l'ocupació i al suport a les microempreses, als autònoms, a les empreses de l'economia social i a les cooperatives.

Summary: El Govern destina prop de 60 MEUR a polítiques actives d'ocupació que beneficiaran 1.500 empreses i 4.300 persones


La Fiscalia Anticorrupció de Tarragona investiga si l’Ajuntament del Vendrell va adjudicar obres públiques de forma irregular durant els anys 2009 i 2010. El cas neix d’una denúncia del grup municipal de Plataforma per Catalunya presentada el maig de 2015, acusant l’actual regidora de CiU Eva Serramià d’haver afavorit l’adjudicació d’obres al seu marit quan ella era funcionària i participava de la mesa de contractació. Tot i que inicialment el cas va ser arxivat, PxC va demanar a la Fiscalia que reobrís de la investigació i aquest dimarts els Mossos d’Esquadra s’han personat a l’ajuntament per requerir els expedients de les obres adjudicades presumptament de forma irregular. Des del consistori recorden que abans de l’arxivament ja havien facilitat la documentació requerida a l’inici de la investigació i asseguren que aquest dimarts han entregat tota la informació sol•licitada, “amb la voluntat de col•laborar amb els estaments oficials”. La denúncia de PxC assegura que la regidora Eva Serramià, quan era Cap de Servei de Secretaria i Contractació, va afavorir l’adjudicació d’obres a l’arquitecte Frederic Porta, qui aleshores era el seu marit. Segons la formació política, el conjunt d’obres adjudicades presumptament de forma irregular entre els anys 2009 i 2010 formaven part dels plans FEIL i FEOS i ascendien a més d’1’8 milions d’euros. Des de Plataforma per Catalunya denuncien el fet que Serramià no s’hagués absentat de les votacions a la mesa de contractació en el moment de les adjudicacions d’obres, donat que el seu marit era un dels arquitectes aspirants. Al mateix temps, a la denúncia, PxC també apunta la possibilitat que Frederic Porta hagués disposat d’informació confidencial per tal de poder presentar la millor oferta vers els seus competidors i obtenir així l’adjudicació del contracte. D’aquesta manera, PxC acusa Eva Serramià de delictes de prevaricació, tràfic d’influències i malversació de fons públics. La Fiscalia va obrir Diligències el maig de 2015, setmanes després de la presentació de la denúncia, i va requerir informació a l’Ajuntament del Vendrell, que va emetre un informe negant qualsevol irregularitat. Davant la resposta, es va descartar l’existència de cap delicte i el cas va ser arxivat. Amb tot, PxC va demanar la reobertura de la investigació.

Summary: La Fiscalia investiga l’Ajuntament del Vendrell per presumptes contractacions irregulars d’obres dels anys 2009 i 2010


"Si hi ha persones que pensen que aquest no és un acord d'esquerres, que se'l llegeixin i que em diguin on no ho és" ACN Madrid.-El secretari general del PSOE, Pedro Sánchez, ha assegurat aquest dimecres que l'acord que ha signat amb el líder de C's, Albert Rivera, és "històric", està "obert" a altres formacions i "no té data de caducitat". Ha "estès la mà" a "dreta i esquerra" -en referència al PP i a Podem- perquè s'hi afegeixin. "Que pensin en el bé comú i en l'interès general", ha dit dirigint-se a aquests dos partits però especialment a Podem, perquè "si hi ha persones que pensen que aquest no és un acord d'esquerres, que se'l llegeixin i que em diguin on no ho és". Segons el líder del PSOE és un acord "ambiciós" que "no exclou" i que permet un "nou temps", però ha recordat també que l'objectiu és "tenir un govern la pròxima setmana", quan es votarà la seva investidura. "D'aquí al 2 de març parlarem amb moltes formacions polítiques", ha dit, però "de programa" perquè "ja hi haurà temps de parlar d'altres qüestions".  Sánchez ha comparegut en roda de premsa al Congrés després de signar l'acord i ha volgut rebatre veus com les del president del govern en funcions, Mariano Rajoy, i el líder de Podem, Pedro Sánchez, que han coincidit a destacar que el pacte entre PSOE i C's "no suma".  "És veritat que escolto alguns partits polítics que diuen que aquest acord no suma, i jo els dic que no han entès res, sí que suma", ha dit Sánchez, "perquè és un acord històric entre dues formacions d'àmbit nacional que no només acorden una investidura, sinó una senda de reformes progressistes que necessita el nostre país", ha fit, i perquè "proposa una solució a l'embús polític a Espanya".  Acord "sense data de caducitat" Segons el líder del PSOE aquest acord "és un èxit" que els socialistes i C's han fet possible gràcies a grans dosis de "generositat" per fer possible que "guanyin els espanyols" combinant els seus programes electorals. Una generositat que ha demanat també als altres partits, en una apel·lació a Podem, perquè aquest acord "no crea nous fronts" i els espanyols "veuen amb urgència que hi hagi un nou acord". Ha assegurat que és un acord que "no té data de caducitat" i, per tant, que estaria vigent encara que no aconseguís els suports suficients per ser investit en aquest primer ple que tindrà lloc els dies 2,3 i 5 de març. Ha evitat parlar de la conformació del govern i de com es distribuirà l'executiu. Segons Sánchez abans del 2 dee març encara caldrà parlar amb moltes formacions i ara per ara cal discutir única i exclusivament de programa.

Summary: Sánchez diu que l'acord amb C's està "obert" a altres formacions i no té "data de caducitat"


Els militants del PSC a Badalona estan convocats a les urnes aquest dissabte per respondre si estan d'acord o no amb què el PSC lideri una moció de censura contra l'alcaldessa Dolors Sabater. El líder de la formació a l'Ajuntament de Badalona, Àlex Pastor, ha anunciat que la consulta interna es realitzarà de forma presencial i que es farà entre les 10 del matí i les 8 del vespre. Els resultats de la consulta es preveu que es facin públics al final de l'escrutini. El partit ha enviat a la militància un argumentari a favor del 'sí' i un altre a favor del 'no' per tal que puguin escollir abans del dissabte. En cas que la majoria de votants doni el vistiplau a la moció de censura, el suport del PP i Cs seria clau per fer fora del càrrec a l'actual alcaldessa de Guanyem Badalona en Comú. La pregunta escollida pel partit serà la següent: "Dona suport a presentar una moció de censura contra l'alcaldessa Dolors Sabaté proposant com a candidat a Àlex Pastor?". A partir d'aquí els 700 militants que té el PSC a la ciutat hauran de decidir si canvien l'alcaldia o mantenen l'estructura actual fins que l'any que ve es celebrin eleccions municipals. A banda de la consulta, el president del grup municipal, Àlex Pastor, ha anunciat una trobada amb l'actual alcaldessa, "a petició" de la mateixa Sabater. En ella, la candidata de Guanyem Badalona en Comú hauria proposat l'entrada al govern del PSC. Pastor, però, ha afirmat que la seva resposta ha estat que volen "la seva dimissió" i que "es faci responsables dels seus fracassos". I és que segons el socialista, l'escenari d'una possible moció de censura l'ha creat la mateixa alcaldessa després de presentar una qüestió de confiança per aprovar els pressupostos municipals. Davant d'aquesta situació, l'oposició compta amb el termini d'un mes –que s'acaba el 7 de juny– per presentar una alternativa de govern que s'ha de formalitzar amb una moció de confiança. En cas en què no hi hagi cap proposta amb la majoria de vots (14 regidors), el govern té llibertat per tirar endavant els pressupostos per la via de decret. El cas és que el PSC compta amb tan sols 3 regidors i per aprovar la moció de confiança necessitarà que els 10 regidors del PP i el regidor de Ciutadans l'hi donin suport. Pastor ha recordat que Garcia Albiol va oferir els ses vots "sense condicions, ni lletra petita" i per això es mostra confiat en aconseguir les 14 signatures que avalarien la candidatura de Pastor com a nou alcalde de Badalona. De tota manera, el PSC no ha volgut entrar en quin paper hauria de jugar el PP i Cs en el seu govern, ja que "l'escenari" actual "és que s'ha d'escollir un candidat" per canviar l'alcaldia i una vegada això s'aprovi ja es detallarà com es conforma el futur govern. El que sí que ha deixat clar Pastor és que vol "un govern amb persones que estiguin disposades a lluitar al 200% pels beneficis d'aquesta ciutat". A més, Àlex Pastor ha assegurat que la consulta a la militància que té previst fer el PSC aquest cap de setmana a Badalona compta amb l'aval de l'executiva socialista. Tot i que a nivell espanyol hi hagi oberta una moció de censura dels socialistes per fer fora a Mariano Rajoy com a president de l'Estat, Pastor ha assegurat que Miquel Iceta ha dit que es tractava d'una "qüestió local" i per tant, podien tirar endavant amb la consulta.

Summary: El PSC de Badalona preguntarà aquest dissabte als militants si volen treure l'alcaldia a Sabater


La Guàrdia Urbana de Lleida ha detingut un home de 39 anys i nascut a Nigèria per haver agredit, presumptament, al germà de la seva dona. L'arrestat, que estava de baixa laboral per coronavirus, també hauria increpat als agents i escopit a un d'ells mentre l'amenaçava amb contagiar-lo de covid-19. Els fets van tenir lloc aquest diumenge a les 23.10 hores al barri de la Mariola, quan els efectius policials van ser alertats sobre una baralla a l'interior d'un domicili. En arribar al lloc, aquests van veure taques de sang tant al carrer com a les escales i la porta de l'habitatge, on també hi havia una porta amb el vidre trencat. Els policies van haver de reduir al detingut per la força, mentre ell es resistia i intentava agredir-los.  L'arrestat està acusat d'un delicte de lesions i un altre d'atemptat als agents i, després de la seva detenció, una patrulla el va traslladar a l'Hospital Universitari Arnau de Vilanova, on van constatar que era un cas positiu de coronavirus.

Summary: Detingut a Lleida un home de 39 anys amb covid-19 per agredir un cunyat i increpar i escopir agents de la Guàrdia Urbana


Un va passar a Maçanet de la Selva i l'altre va tenir lloc a Sant Adrià de Besòs ACN Barcelona.-Aquest cap de setmana s'han registrat dos accidents mortals de trànsit. Un d'ells va passar dissabte a la matinada a la C-31, a Sant Adrià de Besòs, on un noi de 26 anys va morir en sortir de la via amb la moto. L'altre també va passar dissabte a la matinada. Un turisme va sortir de la via a l'N-II, a Maçanet de la Selva (Selva) i a causa de l'impacte va morir el conductor, un noi de 22 anys, i dos ocupants més, un home i una dona que anaven al seient del darrere, van resultar ferits lleus. Aquest diumenge, segons el Servei Català de Trànsit, els problemes s'han registrat per tornar a l'àrea metropolitana de Barcelona. Els problemes viaris més destacats s'han localitzat a la C-17 (6 km d'aturades) a Parets del Vallès i a la C-58 (3 km) a Sant Quirze del Vallès a causa d'un accident. Aquesta tarda, a causa d'una calamarsada s'ha hagut de tallar l'accés a la C-32, a l'altura de Cubelles (Garraf), en sentit sud, des de les 16.19 h fins a les 18:24 h. També s'ha hagut de tallar al migdia la C-17z, entre Montesquiu (Osona) i l'accés a la C-17 a causa d'unes esllavissades. Una via que aquest diumenge al vespre encara continua tallada. Dissabte cap a les 8 del vespre es va haver de tallar la C-55, a Castellgalí (Bages) per uns despreniments i la caiguda d'un arbre a la via. A causa d'aquesta incidència es van fer desviaments per la C-16. A les 23.00 h es va obrir un carril en sentit nord i al voltant de la una de la matinada es va reobrir la via a la circulació en ambdós sentits. Posteriorment, la mateixa carretera es va haver de tallar de nou al trànsit a causa de noves esllavissades, en aquest cas a l'altura de Callús (Bages), entre les 02.45 h i les 04.00 h.

Summary: El balanç de trànsit del cap de setmana es tanca amb dos morts en dos accidents


La Rambla Nova de Tarragona batega d’activitat per Sant Jordi amb milers de tarragonins a la recerca del llibre i la rosa. La principal artèria de la ciutat compta amb unes 160 parades de llibreries, floristeries i entitats de tota mena. Amb un sol que es deixa veure tímidament i una temperatura molt suau, la diada ha arrencat amb menys afluència que altres anys. Tot i això, llibreters i floristes confien que els ciutadans i visitants es mantinguin fidels a la tradició i puguin fer un bon calaix. A les parades de llibres, les obres dedicades al procés  desperten més interès que en les darreres diades. Tot i això, en el camp dels llibres literaris sobresurten  ‘Jo soc aquell que va matar Franco’ de Joan-Lluís Lluís i ‘La dona que no sabia plorar’ de Gaspar Hernández. Pel que fa als títols locals més demanats a Tarragona, el protagonisme se l’enduen ‘Assassins del Camp’, ‘Hereus de Tàrraco’ i ‘Excursions pel Tarragonès’.  L’any passat Sant Jordi va caure en diumenge, però finalment els resultats de la diada van ser satisfactoris per als comerciants. Enguany,  la previsió és assolir un nivell de vendes “similar”, segons ha assenyalat un dels socis de la Llibreria ‘La Capona’, Ricard Espinosa, qui ha reivindicat el Sant Jordi en dia laborable. La diferència respecte al 2017 és que tant divendres com dissabte les vendes han estat més pausades, amb la perspectiva que el gran gruix es produeixi aquest dilluns. Per a ‘La Capona’, Sant Jordi representa la venda mitjana de tot un mes, entre un 7 i un 8% del què despatxen durant l'any.  Durant els dies previs a Sant Jordi i aquest dilluns al matí, els títols locals s’estan fent un lloc entre els més demanats. D’aquests, destaquen ‘Assassins del Camp’, un recull de relats d’una quinzena d’autors del territori; ‘Hereus de Tàrraco. Tarragona Patrimoni Mundial’, de Joaquín Ruiz de Arbulo, Ricardo Mar, José Alejandro Beltrán-Caballero i Ferran Gris; ‘Excursions pel Tarragonès’ de Xavier Martorell, i ‘El Parc del Francolí. Guia per conèixer els arbres’ de Raül Font-Quer. Precisament, autors i lectors han pogut compartir una estona en alguna de les signatures de llibres organitzades per les llibreries. Entre elles, la periodista Laura Casas, que ha viscut el seu primer Sant Jordi com a autora per ‘Cinquanta còdols al mar’. “És bonic poder rebre els comentaris dels lectors i posar-me a l’altre costat és divertit. M’ho estic passant molt bé i és una alegria molt gran”, ha expressat.  Els llibres dedicats al procés omplen les parades de la Rambla Nova, com a la resta del  país. El llibreter Ricard Espinosa ha apuntat alguns dels títols més sol·licitats pel públic: ‘Operació Urnes’ de Xavier Tedó i Laia Vicens; ‘Per la llibertat’, que recull les cartes dels dirigents polítics empresonats, i ‘Dies que duraran anys’ del fotoperiodista Jordi Borràs. Aquest tipus d’obres són de les que “es regalen o es compren”, però segons Espinosa no són els més venuts. Aquesta fita sol anar a parar als autors “més literats” o als títols guardonats, com és el cas del 58è premi Sant Jordi: ‘Jo soc aquell que va matar Franco’ de Joan-Lluís Lluís.  La Rambla Nova, l’epicentre de Sant Jordi a Tarragona Com és tradició, la Rambla Nova de Tarragona s’omple per Sant Jordi de tarragonins i visitants que busquen impregnar-se d’aquesta diada cultural. A les parades de llibres s’hi acumulen els curiosos i, a les de roses, s’hi produeix un degoteig constant de compradors. Enguany el ritme de venda de flors ha arrencat més lent que en altres ocasions, però el sector se’n mostra satisfet. Un tema que consideren una “batalla perduda”, però, és l’intrusisme professional durant aquesta jornada, que suposa un dels principals dies de guanys de tot l’any, segons ha lamentat a l’ACN  la florista Núria Escatllar. La tarragonina Aroa Pérez ha decidit comprar un llibre d’anècdotes sobre el referèndum de l’1 d’octubre per al seu marit i un conte per al fill. Per ella, ha apostat per un títol de novel·la negra. Una altra veïna de Tarragona s’ha fet amb el darrer títol de la tarragonina Margarida Aritzeta perquè n’ha llegit bones crítiques, i també el d’Antoni Bassas, de qui n’era una oient habitual a Catalunya Ràdio.  D’entre la multitud de persones també n’hi ha que estan de vacances a Catalunya com és el cas de la Regina van der Krieken, d’origen holandès, que està passant tres setmanes a Vilafortuny (Cambrils) amb el seu marit. Aquesta turista ha admès que desconeixia la llegenda de Sant Jordi, i el què simbolitzen el drac i la rosa, però s’ha mostrat sorpresa de la resposta dels ciutadans. “Fins i tot els joves compren roses i de tot. Això és nou per a mi, perquè a Holanda als joves no els agraden les tradicions”, ha conclòs.  Sant Jordi a Reus A la ciutat de Reus, el consistori ha ofert aquest dilluns al migdia la recepció institucional als autors locals al saló de plens de l'Ajuntament. Un total de 112 parades participen enguany a la Diada de Sant Jordi i es reparteixen entre la plaça del Mercadal i els carrers del voltant, que acullen un elevat nombre de visitants. D’entre les novetats d'enguany a la capital del Baix Camp hi ha el joc de mots encreuats que es promou entre les entitats, els espais i els participants, i la carpa instal·lada a la plaça Evarist Fàbregas -amb motiu dels 15 anys de la Biblioteca Xavier Amorós- per fomentar l’interès dels joves en la lectura.

Summary: La Rambla Nova s’omple de tarragonins per Sant Jordi a la recerca del llibre i la rosa


El secretari general de Podem, Pablo Iglesias, i la portaveu parlamentària de la formació, Irene Montero, preguntaran a les bases del partit si han de dimitir dels seus càrrecs per la polèmica oberta arran de la compra de la seva nova casa a la població de Galapagar, als afores de Madrid. Així ho han anunciat tots dos en una roda de premsa, amb la intenció de posar fre al que qualifiquen de "persecució mediàtica", després que es va saber que havien adquirit un xalet als afores de Madrid amb una hipoteca de 540.000 euros. La notícia ha generat malestar dins la formació morada i tots dos han decidit deixar el seu futur polític en mans de les bases, que hauran de decidir si pleguen tant dels seus càrrecs directius a Podem com de la seva condició de diputats. Els detalls de la votació els donarà a conèixer dilluns el secretari de l'organització, Pablo Echenique.

Summary: Pablo Iglesias i Irene Montero preguntaran a les bases de Podem si han de dimitir per la polèmica de la seva casa


L'obra, feta amb la col·laboració de 12 estudiants de batxillerat, s'exposa a l'Edifici Històric fins al 22 de març ACN Barcelona.-L'Edifici Històric de la Universitat de Barcelona alberga un grafit de grans dimensions en homenatge a les víctimes de l'Holocaust i dedicat als deportats als camps nazis. És una obra de l'artista urbà Roc Blackblock que ha comptat amb la col·laboració de dotze estudiants del batxillerat artístic de l'Institut Moisès Broggi de Barcelona que estarà exposa a la UB fins al 22 de març a la placeta del jardí de l'edifici Josep Carner. La creació va ser pintada en directe a la plaça del Rei entre els dies 23 i 25 de gener i es va inaugurar al Museu d'Història de Barcelona (MUHBA) el 27 de gener, amb motiu del Dia Internacional de Commemoració en Memòria de les Víctimes de l'Holocaust. El projecte va ser comissariat per la professora de Belles Arts de la UB, Nuria Ricart, i dirigit per Jordi Guixé, director de l'Observatori Europeu de Memòries de la Fundació Solidaritat UB. El mural, inspirat en la novel·la gràfica Maus, d'Art Spiegelman, va ser concebut com una obra itinerant, amb la preocupació de transmetre la memòria del genocidi nazi a les noves generacions. Partint d'una barreja d'elements icònics, artístics, testimonials i documentals, el grafit il·lustra la multiplicitat de víctimes del genocidi i recorda els republicans espanyols deportats durant el franquisme als camps de concentració nazis. L'obra es presentarà a la Universitat de Barcelona el dimarts 13 de març a les set de la tarda.

Summary: LA UB exposa un grafit de grans dimensions de l'artista urbà Roc Blackblock en memòria de les víctimes de l'Holocaust


Diverses entitats sobiranistes han enviat un escrit al secretari general de l'Organització de Nacions Unides (ONU), António Guterres, per demanar empara al referèndum. En el document, les associacions catalanes insten l'ONU a obligar l'Estat espanyol perquè respecti la convocatòria i celebració del referèndum vinculant sobre la independència, a l'empara del dret internacional. En una roda de premsa al Col·legi de Periodistes, les entitats signants han advertit aquest dimecres al matí que l'Estat espanyol, a més, incompleix tractats, resolucions i pactes internacionals que ha votat o ratificat en el passat "sense reserves", i que reconeixen el dret a l'autodeterminació dels pobles "sense limitacions ni exclusions".

Summary: Entitats sobiranistes insten l'ONU a obligar l'Estat a respectar el referèndum


El jutjat de vigilància penitencià 5 de Barcelona ha rebut aquest divendres l'acord de la Junta de Tractament de Lledoners d'aplicar l'article 100.2 del reglament penitenciari a Jordi Sànchez i Jordi Cuixart. Aquest acord és d'execució immediata, però el jutjat haurà de decidir si el ratifica. Segons ha informat el TSJC, el jutjat donarà trasllat  d'aquest acord a la fiscalia perquè elabori un informe. Si s'hi oposa, donaria trasllat als lletrats dels interns. La Junta de Tractament de Lledoners va acordar dijous que Sànchez pugui sortir de la presó tres dies entre setmana durant 11 hores al dia per fer voluntariat, i Cuixart ho pugui fer els cinc dies d'entre setmana, durant 9,5 hores, per treballar i fer tasques de voluntariat. Segons ha informat Òmnium Cultural, l'aplicació del 100.2 no s'ha fet efectiva aquest divendres ni per part de Cuixart ni per part de Sànchez, i serà el president d'Òmnium el primer que en farà ús. En tot cas, no preveu fer-ho abans de mitjans de la setmana que ve. L'acord de la Junta de Tractament és d'aplicació immediata tot i els tràmits que en paral·lel es facin al jutjat i encara que la fiscalia el recorri. La resolució del jutjat es pot recórrer davant de l'Audiència de Barcelona. D'altra banda, el mateix jutjat té pendent resoldre la petició dels permisos penitenciaris de 72 hores demanats per Sànchez i Cuixart. La fiscalia s'hi ha oposat perquè considera que no hi ha "penediment" per part dels dos presos. Segons el TSJC, la resposta judicial que es doni a aquests permisos serà efectiva de forma immediata encara que es presentessin recursos a l'Audiència de Barcelona.

Summary: El jutjat de vigilància penitenciària traslladarà a fiscalia el 100.2 per a Sànchez i Cuixart perquè es posicioni


El Centre d'Observació de l'Univers (COU), instal·lació del Parc Astronòmic Montsec (PAM), a la Noguera, ha tornat a batre l'any 2018 el nombre de visitants situant-los en 35.000, 2.000 més que l'any 2017, que ja va suposar un rècord absolut en els seus 10 anys de funcionament. El director de l'equipament, Salvador Ribas, ha fet balanç aquest dimecres i ha destacat que per primera vegada s'han superat els 4.000 escolars, una demanda que ''cada any va a més'' i que serveix per registrar activitat entre setmana. El balanç ha servit per anunciar que al 2020, Lleida serà la seu de la pròxima edició de la 6th Internacional Conference on Articicial Light at Night (ALAN), l'esdeveniment científic més important al món sobre contaminació lumínica i afectació de la llum a la nit. L'evolució de visites al COU ha passat de 25.000 al 2009 a els 35.000 del 2018. Salvador Ribas s'ha mostrat convençut que l'equipament ha tocat sostre i veu difícil poder augmentar aquesta xifra durant aquest any. Bàsicament per la capacitat del centre que a dia d'avui ja té plenes les ''sessions amb demanda''. Així mateix, creu que al ser un any amb pocs ponts, això influirà en la recepció de visitants. Els visitants provenen majoritàriament de Lleida, Barcelona i l'àrea metropolitana i en menor mesura de Tarragona i Girona. De l'estat espanyol és d'on menys es reben visitants, i també n'hi ha de països europeus. Els responsables del COU estan especialment satisfets de l'increment de visites escolars ja que s'ha arribat als 4.300 estudiants, fet que reforça la vocació i l'objectiu del PAM en ser una instal·lació al servei de la societat, la ciència i la seva divulgació entre els més joves. En aquest sentit, i en vista a la temporada d'aquest any que començarà l'1 de març, està previst incidir en la millora de les visites familiars i adreçades a nens i també es canviarà la projecció de la pel·lícula infantil al planetari. En aquests darrers 10 anys el PAM ha esdevingut un motor de potenciació del turisme astronòmic i del coneixement a la comarca i en al 2018 s'ha superat per primera vegada la xifra dels 1.000 paquets turístics venuts. Es calcula que l'impacte econòmic que genera per al sector turístic de Montsec és de prop de 2,5 milions d'euros anuals. El director científic del PAM també ha informat dels resultats del projecte europeu Interreg-Poctefa 'Pirineus, la Nuit', dedicat a la conscienciació de la necessitat de la protecció de medi nocturn, on participa el COU, dues entitats de Navarra i tres de França. Durant el 2018 s'ha posat en marxa una nova exposició permanent dedicada a l'astronomia i la Sala Starlight dedicada a la protecció del medi nocturn. En aquest sentit, s'han iniciat les primeres proves instrumentals de mesura i s'ha treballat el primer model 3D de propagació de la llum en col·laboració amb la Universitat de Barcelona i el Cegep de Sherbrooke (Quebec, Canadà). Els resultats ja han estat publicats científicament en revistes i congressos internacionals i se centren a determinar les fonts contaminants que afecten el cel protegit del Montsec, amb especial èmfasi a les estratègies de canvi d'enllumenat a Lleida. Per la seva banda, Lleida serà la seu de la pròxima edició de la 6th Internacional Conference on Artificial Light at Night (ALAN) 2020, considerat com l'esdeveniment científic més important al món sobre contaminació lumínica i afectació de la llum a la nit. El Consell Comarcal de la Noguera, centre gestor del PAM, serà l'organitzador local del congrés i comptaran amb la col·laboració de la Diputació de Lleida, de l'IEI i el mateix projecte europeu Pirineus la Nuit.

Summary: Nou rècord de visitants al Centre d'Observació de l'Univers del Montsec amb 35.000 persones


El Consell Comarcal del Bages i l'Ajuntament de Manresa han impulsat un espai de trobada per a joves LGTBI del Bages. Batejada com a' Iris', la iniciativa pretén generar un espai de confiança i seguretat per a posar damunt de la taula dubtes vinculats amb la diversitat afectiva, sexual i de gènere. Va adreçada a persones d'entre 15 i 25 anys i, com a punt de partida, s'han programat quatre sessions entre aquest mes de març i juny. La iniciativa s'emmarca en Pla Comarcal per garantir els drets de les persones lesbianes, gais, trans, bisexuals i intersexuals (LGTBI) 2018-2021. La primera sessió, que tindrà lloc aquest dissabte, servirà per a presentar la proposta. A més, hi haurà l'actuació musical d'Akelarre i Elane, que a través de la música parlen de la diversitat afectiva, sexual i de gènere. Dijous 11 d'abril es projectarà el documental 'De Berta a Teo: Una història de Trànsit', que comptarà amb la presència del protagonista. Tot seguit, el 16 de maig, es farà un debat per replantejar els motius que generen situacions de LGTBIfòbia i com treballar per combatre-les. Finalment el 20 de juny se celebrarà una jornada sobre diversitat afectiva, sexual i de gènere, de caràcter lúdic, amb motiu de la celebració del dia de "l'Orgull".

Summary: Manresa engega un punt de trobada per a joves LGTBI de la comarca


La UAB i la UB se situen entre les 30 millors universitats en qualitat docent segons l'Europe Teaching Ranking que publica Times Higuer Education. El rànquing és el primer adreçat exclusivament a la docència. L'Autònoma està en la posició número 12 i és el primer centre públic de l'Estat i la primera universitat catalana. A més, ha millorat vuit posicions respecte a la classificació de l'any passat. En l'àmbit espanyol només té per davant la Universitat de Navarra, que és privada i és la tercera de la classificació per darrere d'Oxford i Cambridge. La Universitat de Barcelona, per la seva banda, està en el lloc número 29.  A més, la Universitat Pompeu Fabra (UPF) està entre les posicions 51 i 75. Entre la 76 i la 100 hi ha el centre de negocis i màrqueting ESIC, la Universitat Politècnica de Catalunya (UPC) i la Universitat Ramon Llull (URL). Entre les posicions 101 i 125 se situa la Universitat Rovira i Virgili (URV), mentre que la Universitat de Lleida (UdL) està entre el lloc 151 i el 200. Aquesta classificació té en compte els recursos per a la docència, el compromís i la interacció entre els estudiants i la institució, els resultats generats per la universitat i l'existència d'un entorn inclusiu.

Summary: La UAB i la UB, entre les 30 millors universitats en qualitat docent segons Times Higher Education


L'Ajuntament de Lleida ha posat en marxa un pla de xoc per "dignificar" el parc de les Basses, que preveu diferents actuacions en la part pública amb l'objectiu que els ciutadans puguin fer ús de l'espai de forma regular. Aquest pla, que compta amb una assignació de 120.000 del pressupost de la Paeria 2017, preveu actuacions en diferents àmbits com ara la limitació de l'accés de vehicles a l'interior del parc; l'habilitació de dues zones d'aparcament; millores en la seguretat, amb la col·locació d'una tanca perimetral que separi el parc de l'N-240; la instal·lació de banys públics i la restauració de la zona de barbacoes i reparació d'elements malmesos. Algunes d'aquestes actuacions ja s'estan duent a terme per tal que els lleidatans que optin per anar a les Basses a menjar la Mona puguin fer-ho en condicions, mentre la resta s'aniran executant en els pròxims mesos. La recuperació del parc de les Basses, un cop descartat el projecte per ubicar-hi un parc dedicat als Barrufets, es complementarà amb el pla d'usos i d'ordenació urbanística de l'espai, que es presentarà al maig, i que, entre altres aspectes, inclourà una zona d'oci turístic, que preveu acollir un càmping i un restaurant.

Summary: L'Ajuntament de Lleida posa en marxa un pla de xoc per "dignificar" les Basses i recuperar l'espai com a parc públic


La monja catalana Isabel Solà Matas ha mort assassinada a Haití després de ser tirotejada al centre de Port-au-Prince. La religiosa, de 51 anys i nascuda a Barcelona, conduïa el seu cotxe quan ha rebut almenys dos trets per part de dos homes que viatjaven en motocicleta. La policia creu que el mòbil del crim podria ser el robatori perquè els atacants s’haurien emportat la bossa i altres pertinences de la víctima. Isabel Solà pertanyia a la congregació de Jesús-Maria, una orde francesa amb forta presència a Catalunya, i feia molts anys que vivia a l’estranger, principalment dedicada a la cooperació al desenvolupament. “Amb gran tristesa i dolor, i encara sota el xoc, us informem de l’assassinat de la germana Isa Solà a Haití d’un tret en un atracament, prop de la catedral de Port-au-Prince”, ha informat la superiora general de la congregació, Monica Joseph.  “Siusplau, reseu per la Isa, per la seva família i per les nostres germanes a Haití, Estats Units i Espanya. Que Déu us beneeixi”, han reblat des de l’orde de Jesús-Maria en un breu comunicat penjat a la seva pàgina web i acompanyat de diverses fotografies de la monja catalana assassinada.

Summary: Mor assassinada a Haití la monja catalana Isabel Solà


La Corporació de Transport Sanitari (ACEA), la Unió Catalana d'Hospitals (UCH), el Consorci Sanitari i Social de Catalunya (CSC) i l'Associació Catalana de Recursos Assistencials (ACRA) signen aquest divendres una carta oberta, conjunta, dirigida al ministre d'Hisenda i Administracions Públiques, Cristóbal Montoro, per exigir l'aprovació del Fons de Liquiditat Autonòmic per fer front al deute de l'administració. Les patronals  alerten de la ''situació límit'' que podria comportar no pagar les nòmines de novembre per falta de liquiditat.  Justament aquest divendres, després que vuit patronals més denunciessin aquest dijous un deute acumulat de més de 2.000 euros, el govern espanyol podria desbloquejar el FLA. Les quatre patronals, que no van participar aquest dijous a la roda de premsa conjunta de 8 patronals del sector més, recorden en una carta oberta publicada a 'La Vanguardia' que el retard del FLA està condicionant els serveis bàsics com l'atenció sanitària i social, i per tant, s'estan vulnerant els drets del ciutadà. Per això, i com ja van fer aquest dimecres en una reunió al Departament d'Economia i dies enrere a través d'un comunicat, han tornat a alertar que aquest retard podria comportar, aquest mes de novembre, que molts centres no poguessin pagar les nòmines als seus treballadors. De fet, les patronals reconeixen que ja han executat altres possibilitats, com ara el pagament a proveïdors, i que per tant, també s'està posant en risc el subministrament de materials necessaris per a la seva activitat. Els signants asseguren que s'han esgotat totes les vies de crèdit possibles i que el Fons de Liquiditat Autonòmic és l'única solució per fer front als deutes i desencallar una ''situació límit'' de tresoreria que fins ara s'ha mantingut gràcies als esforços dels professionals que han permès mantenir una sanitat de qualitat i eficient, a la vegada que es complien les mesures de dèficit imposades des de 2010. Per això, alerten En aquest sentit, les quatre patronals que representen transport, residències, hospitals i altres serveis sanitaris, consideren que s'han reduït els ingressos un 18% i que en canvi els costos han crescut un 10%, un diferencial que no s'ha traduït en pèrdua d'activitat ni de qualitat.

Summary: Quatre patronals del sector sanitari signen una carta oberta a Montoro exigint l'aprovació del FLA


La Generalitat presentarà dos recursos, l'un davant del Tribunal Suprem i l'altre davant del Constitucional, per denunciar les noves mesures de control sobre les despeses de la Generalitat de Catalunya imposades pel govern espanyol, que va anunciar que tallaria l'accés al Fons de Liquiditat Autonòmica (FLA) si es demostrava que es gastaven diners en el referèndum. Els recursos als tribunals són "el primer pas per acabar de portar aquesta qüestió davant de les instàncies internacionals quan sigui necessari fer-ho", tal com ha explicat el vicepresident i conseller d'Economia i Hisenda, Oriol Junqueras, en roda de premsa després del consell executiu. Amb l'objectiu de "protegir els treballadors públics", Junqueras també ha afirmat que seran els consellers -i no els interventors de cada departament com demanava el govern espanyol- els que certificaran les despeses setmanals de la Generalitat davant de l'executiu estatal.

Summary: La Generalitat recorrerà al Suprem i al Constitucional les noves mesures de control del govern espanyol sobre el FLA


El Parlament ha instat el Govern a rescindir de forma "immediata" el contracte negociat sense publicitat amb l'empresa Ferroser Servicios per fer el seguiment de contactes positius de covid-19 mitjançant 'scouts'. La cambra ha emplaçat l'executiu català a destinar els 17,6 MEUR previstos en el contracte al sector públic i que sigui la xarxa pública qui faci aquesta tasca. En un altre punt de la moció, s'aposta perquè es gestioni la nova normalitat en coordinació "constant" amb el món local pels canvis o mesures que calgui anar aplicant. També s'aposta per reforçar de manera "suficient" la xarxa de salut pública amb recursos per l'Agència de Salut Pública per fer estudis i planificació dels nous brots i altres pandèmies.

Summary: El Parlament insta el Govern a rescindir de forma "immediata" el contracte amb Ferrovial pel seguiment de la covid-19


Les aerolínies europees veuen "urgent" que s'estableixi un sistema de tests a nivell comunitari per recuperar la mobilitat a la Unió Europea després d'un agost amb només el 30% dels passatgers respecte al mateix mes de l'any passat. Segons el lobby Aerolínies per Europa (A4E), les restriccions frontereres "caòtiques" i la "confusió" amb les quarantenes estan obstaculitzant els viatges per Europa. És per aquest motiu que també reclamen que es facin tests abans de viatjar i que s'adoptin "criteris comuns" per coordinar les actuacions a nivell europeu.  El lobby de les aerolínies defensa que els estats prenguin les mesures seguint la situació epidemiològica de cada territori que estableix l'ECDC i que s'excloguin les restriccions i les quarantenes per a aquells viatgers "de baix risc".  "Les mesures descoordinades dels estats en els últims sis mesos han tingut un efecte devastador en la llibertat de moviment, un dels pilars de la UE, amb efectes significatius en els sectors dels viatges i el turisme", apunta el president de A4E, Benjamin Smith.

Summary: Les aerolínies veuen "urgent" un sistema de tests europeu per recuperar la mobilitat i evitar restriccions "caòtiques"


L'escàndol de pederàstia dels Maristes afecta també a escoles d'aquesta ordre religiosa a Xile, segons publica aquest diumenge 'El Periódico'. Segons aquest diari, actualment hi ha almenys set germans religiosos investigats per delictes comesos en cinc centres xilens diferents entre 1970 i 2010 i el total d'exalumnes que han denunciat abusos superaria la trentena. Quatre dels professors sospitosos són germans maristes d'origen espanyol que van ser reclutats quan tenien entre 10 i 15 anys durant les dècades del 1940, 1950 i 1960. Van ingressar al Juniorado Hispanoamericano que s'impartia a Valladolid, un centre que les comunitats maristes de l'Amèrica del Sud van muntar a Espanya. Els acusats d'origen espanyol procedien de Castella i Lleó.  El reportatge de 'El Periódico' sosté que els casos d'abusos sexuals a menors maristes a Xile és una ramificació espanyola, ja que es va cometre dins d'una organització religiosa importada des d'Espanya.  Aquesta investigació arriba després de l'escàndol a Catalunya, on es van denunciar una dotzena de professors per presumptes delictes contra una quarantena d'alumnes de tres col·legis maristes de Barcelona i Badalona.

Summary: Investiguen presumptes casos de pederàstia en col·legis maristes de Xile


La cap de llista del PSC per a les properes eleccions del 26-J, Meritxell Batet, ha rebutjat aquest dimecres la proposta que va llençar el líder de C’s, Albert Rivera, perquè després dels comicis es trobin PSOE, C’s i PP per negociar un possible govern a tres, un executiu conegut com de ‘gran coalició’. I és que Batet insisteix que els socialistes no arribaran a cap acord amb el PP “ni per activa ni per passiva”. Per a la cap de llista del PSC, la proposta de Rivera “no és nova, perquè ja la va fer després del 20-D”. I és per això que “la resposta del Partit Socialista es manté”. “Som l’alternativa a Rajoy, no entrarem a negociar cap gran coalició amb el PP”, ha sentenciat. Tot i això, Batet no ha volgut agafat el compromís públic d’abandonar el seu escó si el PSOE acaba facilitant aquest acord al que es mostra contrària. La candidata ha fet aquestes declaracions en ser preguntada pel tema durant la roda de premsa oferta des de l’ACN.    Meritxell Batet també ha reconegut aquest dimecres per primer cop que l’estratègia dels socialistes en aquesta campanya passa per carregar contra el PP i Podem però no contra C’s. Això, però, té una explicació segons la cap de llista del PSC. “És veritat que critiquem els adversaris, perquè considerem que som l’alternativa al PP, i perquè tot el que ens ha conduit fins on som i la valoració dels seus quatre anys s’ha d’explicar”, ha dit, tot afegint que al partit de Pablo Iglesias el tenen al punt de mira també perquè és “amb qui competim en vots” i a qui tenen per objectiu “posar en dubte la seva credibilitat política perquè no ha tingut una actuació responsable”.

Summary: Batet rebutja la proposta de Rivera de reunir-se PP, PSOE i C’s per negociar després del 26-J


Un sector del Partit Demòcrata (PDeCAT) demana que el Parlament "proclami" la independència si l'Estat aplica l'article 155 de la Constitució i suspèn així l'autonomia de Catalunya. Fonts de l'executiva del partit han explicat a l'ACN que aposten perquè s'aixequi la suspensió de la declaració d'independència de dimarts de la setmana passada. Aquesta opció també l'avalen més veus del PDeCAT, entre les quals diputats al Parlament, electes a Madrid, i dirigents amb diversos càrrecs, com ara consellers nacionals i coordinadors territorials. D'altra banda, des de la Joventut Nacionalista de Catalunya (JNC) mantenen que si s'aplica el 155 i es tornen a atacar les institucions catalanes cal aixecar la suspensió de la declaració d'independència. Sigui com sigui, totes les fonts consultades expressen "confiança màxima" en el president de la Generalitat, Carles Puigdemont. Algunes de les fonts consultades fins i tot han afegit que podrien demanar al Govern que, si aquest dijous es confirma l'aplicació del 155, valori l'opció d'aixecar la suspensió de la declaració d'independència i proclamar així la República. Des de l'àmbit territorial apunten que la confiança amb Puigdemont és "total", i subratllen que estan convençuts que el president -així com el Govern- estarà a l'altura del moment històric, en cas que calgui fer una passa endavant, a l'espera de les accions de Madrid a partir d'aquest dijous.  Cal apuntar que les fonts consultades no formen part del moviment intern Partit Demòcrata per la Declaració d'Independència, que el cap de setmana passat també va demanar que s'aixequés la suspensió del dimarts anterior. CUP i ERC també Al seu torn, la CUP també ha insistit que el Parlament ha de proclamar la República, però fins i tot abans que el govern espanyol apliqui l'article 155. "Com que no veiem fórmula que això es desencalli, la millor forma és que el 155 ens agafi proclamats", ha sentenciat el diputat cupaire Benet Salellas, aquest matí des del Parlament.  D'altra banda, ERC ha obert la porta aquest mateix dilluns a aixecar la suspensió de la declaració d'independència si l'Estat aplica finalment l'article 155 a Catalunya. "No descartem res ni avancem res. Per tant, queda descartada l'aixecament de la suspensió? No. És aquesta l'única solució? Ho debatrem quan arribi el moment", ha reflexionat el portaveu republicà, Sergi Sabrià, en veu alta, que ha assegurat que el Govern no es quedarà tampoc de braços plegats. "Si el 155 comporta una intervenció de la Generalitat més gran que la que patim actualment no ens mostrarem impertèrrits i prendrem les decisions que s'han de prendre", ha avançat. Finalment, el conseller d'Interior, Joaquim Forn, ha donat per fet aquest dilluns que si en els dos mesos que es dona el president de la Generalitat per dialogar amb el govern espanyol no s'obtenen respostes, es precedirà a una declaració de la independència de Catalunya. "És evident que si aquest diàleg no és correspost, el següent pas serà aquest", ha afirmat en una entrevista a Catalunya Ràdio. Forn ha avisat que "si davant una oferta de diàleg i de voler trobar solucions", la resposta del govern espanyol és l'aplicació de l'article 155, "nosaltres haurem d'actuar".

Summary: Dirigents del PDeCAT demanen que es "proclami" la independència si l'Estat aplica el 155


Entre d'altres territoris, hi ha detinguts a Catalunya i el País Valencià ACN Barcelona.-La Guàrdia Civil duu a terme aquest dimecres al matí una operació a nivell estatal contra l'enaltiment del terrorisme a les xarxes socials amb diverses detencions a Catalunya, Múrcia, Navarra, Galícia, País Basc, Madrid, País Valencià i Andalusia. Fins a mig matí, el Ministeri d'Interior ha confirmat quatre arrestos. L'operació –denominada 'Araña IV- és la continuació d'altres operacions que porten el mateix nom 'Araña I' i 'Araña II el passat maig i novembre del 2014 i en què es van arrestar 40 persones, i de l'operació 'Araña III', el maig de l'any passat, amb setze detencions més per delictes d'enaltiment del terrorisme i humiliació de les víctimes.

Summary: Operació de la Guàrdia Civil a nivell estatal contra l'enaltiment del terrorisme a les xarxes socials


A les cotes altes del prelitoral de Tarragona i de la Catalunya Central també podria nevar tot i que la probabilitat és baixa ACN Barcelona.-Protecció Civil ha activat l'alerta del pla Neucat per les previsions del Servei Meteorològic de Catalunya de nevades intenses des d'aquest vespre i sobretot dimecres al Pirineu i Prepirineu. Amb probabilitat baixa també pot nevar en altres punts de les cotes altes de la Catalunya Central i del prelitoral de Tarragona. No es preveu una nevada ni extensa ni abundant fora del Pirineu, però pot caure neu fora de les zones més habituals a cotes superiors als 600 metres. A banda, dimecres també es preveu fort vent de component nord a les comarques del Pirineu, per la qual cosa Protecció Civil ha posat en prealerta el pla VENTCAT. Dilluns ja va nevar al Pirineu Occidental i aquesta tarda es preveu que ho faci a la Val d'Aran, al Pallars Sobirà i a l'Alta Ribagorça. Al vessant nord es podran acumular en tot l'episodi més de 50 centímetres de neu nova per sobre dels 1.500 metres, i més de 80 per sobre dels 2.000 metres. Aquesta tarda també es podria veure nevar al Baix Camp, Priorat, Conca de Barberà i Alt Camp. De cara a la matinada, la nevada es mantindrà, i s'intensificarà al matí de dimecres a la Val d'Aran, Pallars Sobirà i Alta Ribagorça, però també a la resta del Pirineu i del Prepirineu: Pallars Jussà, Alt Urgell, Cerdanya, Ripollès, Garrotxa, Solsonès i Berguedà. Al Pirineu nevarà a totes les cotes i hi haurà torb. A l'Alt Empordà, a la serra d'Albera, la cota de neu estarà al voltant dels 400 metres.  Fora de la serralada pirinenca, a la serralada prelitoral de Tarragona i a les comarques de la Segarra i l’Anoia i altres punts de la Catalunya Central, la cota de neu baixarà localment fins als 600 metres. Pel que fa al vent, ha de començar de matinada a les comarques de Tarragona i Terres de l’Ebre, i intensificar-se dimecres a partir del migdia al Pirineu Occidental i Oriental.   Fora d’aquestes zones, el vent també pot ser fort, amb ratxes de més de 90 km/h, a les cotes més elevades de les comarques de la Catalunya Central, Girona i prelitoral de Barcelona.

Summary: En alerta el pla Neucat per la previsió de nevades intenses dimecres al Pirineu i Prepirineu


Els tripulants de cabina i passatgers de Ryanair aniran a la vaga els propers 25 i 26 de juliol a Espanya, Portugal, Itàlia i Bèlgica. Així ho han decidit aquest dijous al migdia després d'una reunió a Brussel•les els sindicats espanyols USO i Sitcpla, el portuguès SNVPAC, l'italià UIL i el belga CNE. USO ha manifestat a través d'un comunicat que calcula que el seguiment de la vaga serà massiu entre els tripulants de cabina, davant de les "penoses condicions laborals que actualment suporten: un 75% de la plantilla està contractada a través d'empreses de treball temporal, subjecta a la legislació irlandesa, sense salari base i cobrant únicament per les hores de vol, el que provoca una tremenda inseguretat i inestabilitat laboral". A Espanya estan cridats a la vaga més de 1.800 treballadors i la xifra puja a més de 4.000 entre els quatre països. En un comunicat conjunt, els sindicats donen a l'empresa de marge fins a finals de mes perquè iniciï negociacions amb els representants sindicals indicats pels treballadors, equipari les condicions de tots els tripulants de cabina i apliqui als contractes laborals la legislació nacional de cada estat. "La companyia s'ha convertit en una empresa de pas", afirma en declaracions a l'ACN Ernesto Iglesias, responsable de vol dins del sindicat USO. Segons ell, a l'empresa s'ha instal·lat "la cultura de la por" perquè els treballadors només hi estan "de pas" i no tenen "motivació" per denunciar les males condicions laborals. Per això, el representant sindical denuncia "la impunitat" que dona a Ryanair el fet de tenir la seu a Irlanda i l'acusa d'exercir "colonialisme laboral". Explica, per exemple, que per a reclamar qualsevol dret laboral la legislació irlandesa els obliga a fer-ho a un jutjat irlandès i per això reivindiquen que se'ls apliqui "la llei nacional a cada país", per exigir drets com "la negociació col·lectiva" o "la reclamació a un jutjat espanyol". "El que volen molts treballadors és que sigui una empresa on es puguin quedar i on hi hagi un ambient de treball decent i un conveni col·lectiu", exigeix. A més, Iglesias denuncia que l'empresa els imposa condicions per a la negociació, com ara que no s'assegui un membre del sindicat si no és treballador de l'empresa. "Això és desconèixer absolutament la llibertat sindical i els sindicats en aquest país", assevera. Possible mediació El sindicat USO va registrar dimecres una petició de mediació prèvia a la vaga i està a l'espera de rebre una primera resposta aquest divendres o el pròxim dilluns. Segons explica Iglesias, intentaran arribar a un acord abans del 25 de juliol, però avisa que, si no prospera, mantindran la convocatòria de vaga. D'altra banda,  el representant sindical alerta que el govern espanyol haurà de decidir si "imposa serveis mínims" a Ryanair "com ha fet en tots els casos de línies aèries espanyoles". "Si imposa serveis mínims, l'impacte serà menor". En aquest sentit, el sindicat de treballadors preveu que els aeroports de Madrid i Barcelona siguin els més afectats per l'aturada a l'estat espanyol. USO no descarta ampliar la vaga Iglesias assegura que "hi ha marge fins a l'últim moment" perquè es desconvoqui la vaga, però remarca que "s'ha de voler". Per contra, no descarta que la vaga s'estengui a altres dates si després del 25 i el 26 de juliol no s'aconsegueixen les peticions sindicals. "Tampoc es descarta que altres països s'hi uneixin", afegeix i explica que de fet hi ha hagut països que pel moment de la negociació actual no han pogut sumar-se aquest cop a la vaga malgrat l'interès "perquè s'entendria com a mala fe". Sobre els dies escollits per les aturades, el 25 i el 26 de juliol, Iglesias diu que s'han triat "en part" perque les restriccions legals de cada país no els deixaven més marge i matisa que, de fet, Itàlia no pot anar a la vaga més que un dia. "Sentim que l'empresa forci els passatgers a patir les conseqüències de la seva incompetència laboral per negociar com fa qualsevol empresa a nivell col·lectiu amb els sindicats", assegura.

Summary: Els tripulants de cabina de Ryanair convoquen vaga els dies 25 i 26 de juliol a Espanya, Portugal, Itàlia i Bèlgica


El ministre alemany d'Exteriors, Sigmar Gabriel, ha celebrat aquest dilluns al matí des de Luxemburg que "ara" hi hagi "marge per maniobrar" per negociar una solució davant la situació a Catalunya. "Estem molt contents que ara hi hagi espai perquè tothom està capacitat i, esperem, desitjant negociar i rebaixar les tensions", ha afirmat. Segons ha dit, les parts implicades han d"'utilitzar el temps i l'espai a Catalunya i Espanya". En aquest sentit, el ministre ha expressat "tot el suport a tothom que vulgui seure a la taula de negociacions" per "resoldre aquests assumptes" i arribar a una situació "estable" a Catalunya i a Espanya. Per la seva banda, el ministre espanyol d'Exteriors, Alfonso Dastis, ha matisat les paraules de Gabriel en sortir de la reunió amb els seus homòlegs europeus dient que l'alemany "no ha afegit que el diàleg ha de ser dins del marc constitucional". "Crec que Alemanya té una posició indubtable", ha afegit Dastis.

Summary: El ministre d'Exteriors alemany expressa el suport a "tothom que vulgui seure" a negociar sobre la situació a Catalunya


Dos grups enfrontats de presos del centre penitenciari de Quatre Camins, a la Roca del Vallès, han protagonitzat aquest dilluns una baralla al patí de la presó. Segons han detallat fonts del Departament de Justícia, els fets van passar a primera hora del matí i, com a conseqüència dels incidents, una tretzena de reclusos van ser traslladats a la zona d'aïllament. Un dels interns, a més va ser traslladat a l'Hospital de Granollers per un traumatisme a l'orella que hauria patit durant la baralla. El sindicat de funcionaris de la presó assegura que les mancances de seguretat al centre fan que la situació sigui del tot "insostenible" i acusen la direcció de deixadesa. L'incident de dilluns, segons relata el sindicat de funcionaris, va enfrontar un grup de presos d'ètnia gitana amb un altre de presos marroquins. Els fets s'haurien prolongat durant unes dues hores i, segons informa Justícia, es va acabar resolent per la intervenció dels funcionaries, que van aïllar els implicats en la baralla. Els funcionaris van demanar llavors als interns que pugessin a les seves cel·les, de les que van poder sortir un cop normalitzada la situació. Segons el sindicat, però, abans que obeïssin aquesta ordre, un grup d'una quarantena de presos es va "plantar" i s'hauria negat en un primer moment a pujar a les cel·les.

Summary: Dos grups de presos protagonitzen una baralla al patí de Quatre Camins


La manifestació de rebuig al dia de la hispanitat convocada per la Plataforma Antifeixista creix i alerta de "l’augment de la presència feixista" als carrers, així com de la "impunitat de les seves agressions". Segons el manifest de l’organització, la situació política a Catalunya ha generat una "atmosfera idònia" que alimenta els "discursos nacional-patriòtics" que defensen la unitat de l’estat espanyol "carregats de supremacisme polític i racial". La mobilització, que ha començat a Jardinets de Gràcia i ha acabat al Parc de Joan Miró, ha reunit prop de dues mil persones, segons la Guàrdia Urbana; un augment considerable respecte l’any anterior, quan la policia va xifrar en 350 els assistents. La marxa, encapçalada per una pancarta amb el lema ‘L’antifeixisme és cosa de totes’, ha començat al migdia i no ha acabat fins dues hores més tard amb l’arribada al parc i la lectura del manifest. Ha estat marcada per alguns incidents violents provocats per manifestants encaputxats, com destrosses a seus bancàries, així com per una alta presència policial amb desenes de furgons dels Mossos d’Esquadra. El manifest acusa el dia de la hispanitat de commemorar un genocidi. També alerta que el feixisme no es troba només en formacions d’extrema dreta com Democracia Nacional, sinó en "totes les reivindicacions que amagades darrere un discurs de patriotisme nacionalista pretenen acabar amb qualsevol projecte d’emancipació social".  La Plataforma Antifeixista també denuncia "una cacera sense precedents" i una "trama de criminalització" contra els membres del col·lectiu, encapçalada pel cap coordinador de la fiscalia de delictes d’odi. L’organització rebutja que s’equipari la violència feixista amb la que exerceix el col·lectiu antifeixista: mentre que la primera, assegura, vol "eliminar de l’espai públic" persones "per motius racials o homòfobs", la resposta antifeixista sorgeix de "la necessitat de frenar la primera violència" i "conté una dimensió de responsabilitat política innegable”. Els actes convocats per organitzacions antifeixistes continuen a la tarda amb la manifestació de "resistència anticolonial, antiracista i antipatriarcal", convocada a dos quarts de cinc davant del Palau de la Virreina.

Summary: L’antifeixisme denuncia la ‘impunitat’ de l’extrema dreta i l’auge dels discursos 'nacional-patriòtics'


Jordi Baró, un ramader del Pallars Sobirà, comercialitza llet d'euga a través de l'empresa Ecopirinenc, formada per dos socis. Baró té una explotació de cavalls i vist el poc rendiment que treu amb els pollins va decidir diversificar el negoci i vendre llet d'euga. Aquesta llet és la que més s'assembla a la llet materna i conté altes dosis de nutrients beneficiosos per l'organisme. Jordi Baró cada matí es desplaça al camp on les eugues pasturen i les muny al mateix prat. Aquesta operació la repeteix a mitja tarda. Diàriament extreu uns 10 litres de llet de cinc animals, la resta és per alimentar els poltres. Una vegada s'extreu la llet de l'euga, es porta en una sala blanca i es congela. La llet es ven congelada. (Aquesta notícia substitueix la que es va publicar aquest dimarts a les 10.16 hores. Ja hi ha una empresa de la Vall d'en Bas que comercialitza llet d'euga des de fa uns anys. La notícia original ha estat degudament corregida) Baró explica que es tracta d'una llet totalment natural donat que els animals solament mengen herba dels prats del Pallars. La bona alimentació de les eugues augmenta la qualitat de la llet. Aquesta llet es pot adquirir posant-se en contacte amb Ecopirinenc i aviat a través d'Internet i a finals d'aquesta setmana principis de la següent a Eugamare de Barcelona. Baró explica que en pocs mesos es podrà adquirir també en una botiga que s'obrirà a Sort. Ester Estany, enginyer tècnic agrícola i responsable d'Eugamare ha explicat que la llet d'euga té reconeguts efectes de desintoxicació i depuració de l'organisme, regeneració de la flora intestinal i del metabolisme i reconstitució del sistema immunitari. Estany afegeix que està indicada en casos de trastorns intestinals i digestius, trastorns hepàtics, alteracions de la pell i com a teràpia de suport a tractaments contra el càncer. El cavall és un animal monogàstric (només té un estómac) i això significa que tots els nutrients se segreguen directament a la llet, ha explicat Estany. Un dels requisits imprescindibles perquè aquest producte doni el seu màxim rendiment és que les eugues estiguin en semillibertat i s'alimentin bé, dos característiques a les que responen les eugues del Jordi Baró. En petites dosis aporta una sèrie de beneficis sobre determinades patologies, el que podria parlar-se d'aliment funcional i nutricèutic. És un aliment funcional perquè és un producte alimentari que gràcies a la seva qualitat biològica (bioquímica) dels seus components, atorga beneficis per a la salut més enllà de la nutrició bàsica. A cada pot de llet (75 centilitres) hi ha tres racions i costa uns 8 euros. La llet es ven congelada. Estany ha afegit que l'objectiu és que el client es vagi convençut que compra o que va a consumir un aliment amb alt valor nutricional i posseïdor d'uns efectes molt beneficiosos per a la salut.

Summary: ANUL·LA L'ANTERIOR:Un ramader del Pallars Sobirà comercialitza llet d'euga congelada


PIMEC ha alertat que un 28,5% de les petites i mitjanes empreses no podran afrontar la devolució dels crèdits ICO i de l'ICF – Avalis en el termini establert, segons la darrera enquesta de la patronal. Davant aquesta situació, la confederació ha demanat allargar el termini per retornar els crèdits a sis anys, els dos primers de carència. L'entitat considera "necessari" implementar solucions de reforç de fons propis i adaptar els requisits d'aquestes línies de finançament a la situació derivada de la pandèmia. La patronal ha afirmat que la perspectiva anual dels analistes situa la recuperació econòmica més enllà de 2021, és a dir, dotze mesos més tard respecte a la previsió inicial.  En aquest sentit, PIMEC ha recordat que el programa dels avals ICO es van aprovar al març i que, a causa de l'evolució de la pandèmia, el període establert de cinc anys per retornar els crèdits i un de carència "no es pot considerar suficient" per afrontar un "xoc en la demanda" com l'actual.  Fent referència a l'informe del Banc d'Espanya 'Evolució recent del finançament i el crèdit bancari al sector privat no financer', la confederació ha advertit que els impagaments poden augmentar en els últims mesos i ha alertat del risc de morositat si no s'amplia el període de carència. De fet, el Banc Central Europeu (BCE) alertava recentment que les pèrdues per morositat poden arribar a una xifra de 1.400 milions d'euros.

Summary: PIMEC alerta que el 28,5% de les pimes no podrà tornar els crèdits ICO a temps i demanda dos anys de carència


El diputat del PSC Germán Rodríguez reclama a Adif que expliqui l'incident i que farà per prevenir que es reprodueixi  ACN Madrid.-El diputat del Grup Socialista al Congrés Germán Rodríguez (PSC) ha registrat aquest dimarts tres preguntes per escrit dirigides al govern espanyol perquè aquest expliqui les circumstàncies que han provocat que el servei de Rodalies s'hagi aturat novament. El diputat socialista recorda que Adif és el titular de la xarxa de Rodalies i el responsable del seu manteniment, i que l'incident –fruit d'un incendi a l'antiga estació d'Arc del Triomf- ha perjudicat milers d'usuaris. Per aquest motiu pregunta "per quina raó no s'han retirat els residus i materials acumulats a l'antiga estació d'Arc del Triomf", "quines han estat les causes de l'incident" i quines mesures adoptarà Adif "per garantir el bon estat de les instal·lacions i prevenir una altra situació com la que ha paralitzat la xarxa de Rodalies".

Summary: El PSC registra tres preguntes per escrit al govern espanyol en funcions sobre la nova aturada de Rodalies de Barcelona


Els participants a la Tancada Migrant Antiracista, a l'antiga Escola Massana de Barcelona, s'han reunit aquest dissabte a la tarda amb l'alcaldessa, Ada Colau, per traslladar-li les onze reivindicacions que han motivat aquesta protesta que va començar fa prop de dos mesos, el 21 d'abril. Entre altres, els participants a la tancada han demanat a Colau que parli amb el president espanyol, Pedro Sánchez, per "eliminar el requisit del contracte a la Llei d'Estrangeria, que és el que impedeix tenir papers, o buscar altres fórmules perquè les famílies puguin tenir una vida digna", ha explicat l'activista Norma Falconi, que veu "positiu" que s'hagi "obert un espai" amb l'alcaldessa, amb qui han estat dues hores. Per contra, el portaveu del Sindicat Popular de Venedors Ambulants, Lamine Sarr, no s'ha mostrat satisfet amb la trobada, ja que, segons ha dit, l'alcaldessa no els ha donat "cap resposta concreta". Segons ha explicat Sarr després de la reunió, li han retret la "persecució i la violència policial" i li han demanat "per què l'Ajuntament cada vegada que hi ha un incident defensa els UPA". "El que passa al carrer no és un tema de venda ambulant, és negrofòbia, odi, racisme pur i dur", ha afirmat Sarr davant els periodistes. Una de les reivindicacions de la Tancada Migrant gira al voltant de l'empadronament sense domicili i els participants han demanat a l'alcaldessa escurçar al màxim els terminis, perquè "la vida de les persones immigrades no pot esperar", ha avisat Falconi en una atenció als mitjans de comunicació després de la trobada amb Colau. Sobre el requisit del contracte per regularitzar la situació, els participants a la protesta han plantejat a Colau alguna sortida amb plans d'ocupació i li han demanat "corresponsabilitat", un tema que ha quedat en "stand by" i sobre el qual continuaran treballant per trobar propostes concretes, segons ha assenyalat Falconi, que també s'ha referit al govern espanyol de Pedro Sánchez i ha dit que esperaran els fets per veure si dona resposta a les seves demandes.  La protesta també té entre les seves reivindicacions la despenalització de la venda ambulant. El portaveu del sindicat de manters ha lamentat que Colau hagi respost "en general" a moltes de les qüestions que li han plantejat. Sarr s'ha referit a l'episodi de dimecres passat a la plaça de Catalunya, en què un jove va quedar ferit en una operació de la Guàrdia Urbana de Barcelona contra el 'top manta'. Les primeres informacions del consistori assenyalaven que havia caigut, mentre que alguns testimonis deien que un agent l'havia empentat i que havia perdut la consciència durant uns minuts. "Ells poden pegar però no poden assistir; el van deixar bocaterrosa sense que els companys el poguéssim assistir", ha afirmat. Testimonis a la plaça de Catalunya van explicar que un cordó policial va impedir a altres manters ajudar-lo. "Ens tracten com negres", ha denunciat Sarr.   Altres de les reivindicacions de la Tancada Migrant Antiracista són la sanitat universal, els drets per a tots els migrants i refugiats, la lluita contra el racisme institucional i la violència masclista o el tancament dels CIEs.

Summary: Colau es reuneix amb la Tancada Migrant i el sindicat de manters li retreu la "violència policial" i la "negrofòbia"


El president de Ciutadans, Albert Rivera, que aquest dissabte ha estat validat com a candidat a les eleccions generals del 26 de juny pel Consell General del partit, ha assegurat que només un gran resultat de la formació taronja en la repetició dels comicis garantirà "canvi, estabilitat i valentia a l'hora d'afrontar els problemes dels espanyols". En aquest sentit, ha destacat que Ciutadans és l'alternativa "humil però ambiciosa" que garanteix als electors que no hagin d'escollir entre "corrupció i immobilisme o populisme i separatisme". Sobre possibles pactes, Rivera ha deixat clar que cap partit aconseguirà la majoria absoluta i que ells, a diferència d'altres formacions, "no exclouran ningú" a l'hora de tancar acords tot i que seran "molt exigents" per garantir que qui encapçali el nou govern "representi un canvi". "Ningú confiarà en un govern amb els mateixos que ens han portat fins aquí". Per últim, el líder taronja ha assegurat que vol "tornar la dignitat" a la classe mitjana perquè torni a ser protagonista després que els anteriors governs l'hagin "deixat a la cuneta".

Summary: Rivera assegura que només un gran resultat de Ciutadans a les generals garantirà "canvi, estabilitat i valentia"


El líder d'Units per Avançar, Ramon Espadaler, ha insistit en la necessitat de crear un “pacte d'estat” entre Catalunya i Espanya per tal de resoldre la crisi política vigent. Ho ha dit aquest divendres al matí en una atenció als mitjans als passadissos del Parlament, on ha afirmat que, el fet que Carles Puigdemont quedi en llibertat, és una “oportunitat” per reflexionar i reconduir aquesta "no política cap a la política”. Espadaler ha acusat el govern espanyol de delegar a la justícia un problema de “naturalesa política”, però també ha titllat els independentistes de no ser capaços de formar un govern, tot i tenir una majoria parlamentària. "Apel·lem a tots els grups, sense excepció, per la necessitat de fer un pacte d'estat com en el seu dia es va fer amb les pensions, perquè no és un problema de govern, sinó del conjunt de l'Estat", ha afirmat el diputat.

Summary: Espadaler insisteix en la necessitat de crear un “pacte d'estat” entre Catalunya i Espanya


Renfe preveu restablir el servei de la línia R3 entre Ripoll i Puigcerdà el 25 de maig si bé no ha detallat els horaris ni les freqüències. Segons el seu portaveu, Antonio Carmona, la represa és "complexa" perquè s'han de tenir factors com el personal disponible i les pernoctacions i rotacions dels maquinistes i recorda que l'estat d'alarma ha comportat restriccions en el servei ferroviari. El servei alternatiu amb autobús té una mitjana de tres viatgers per expedició i una vintena d'usuaris al dia. L'alcalde Puigcerdà, Albert Piñeira, reclama la represa amb urgència perquè és un servei "essencial". Atribueix la baixa demanda al confinament i sobretot al fet que el trajectes és "complica molt més" per la Collada de Toses.

Summary: Renfe preveu restablir el servei de l'R3 entre Ripoll i Puigcerdà el 25 de maig


El judici contra un guàrdia urbà de Barcelona per haver enviat una foto sexualment explícita d'una companya de feina ha arribat aquest dijous a judici. L'home s'enfronta a una pena de tres anys de presó per un delicte de revelació de secrets per presumptament haver utilitzat el correu de la seva amant per enviar una foto a companys de feina i familiars de la dona fent-li una fel·lació a ell mateix. Les versions de tots dos difereixen molt, ja que la dona acusa el seu examant, però l'acusat nega rotundament els fets. Es dóna la circumstància que la dona, R.M.P., està en presó preventiva per haver presumptament matat el passat mes de maig la seva última parella amb la col·laboració d'un altre guàrdia urbà també amant seu. El judici s'havia de celebrar el passat mes d'abril, però en iniciar-se formalment la vista oral es va ajornar perquè la fiscalia volia introduir un possible delicte alternatiu contra la integritat moral, cosa que ha formalitzat aquest dijous. Els fets es remunten al juny del 2007, quan la dona va començar a fer les pràctiques de Guàrdia Urbana a la comissaria de Ciutat Vella, on l'acusat, O.S.P., era caporal. Es van  conèixer, van tenir afinitat, i al cap d'uns mesos van començar a mantenir relacions sexuals un cop per setmana, aproximadament, tot i que ella vivia amb la seva parella estable de feia temps però amb qui mantenia una relació "tòxica i dolenta". El Nadal d'aquell any podria haver provocat alguna discussió entre els dos per haver-lo passat separats i cap al febrer del 2008 haurien tallat la relació, segons ella. A principis d'aquell mes, l'acusat ha explicat que va rebre un correu electrònic d'algun desconegut amb una imatge seva despullat i un 'link' a un xat on ella 'lligava' amb altres homes. El dissabte 23 de febrer al vespre l'acusat, diversos companys i alguns familiars de la dona van rebre un correu electrònic procedent de l'adreça d'ella amb una foto on se la veia practicant una fel·lació a un home que suposadament era O.S.P.. Ella ha negat que enviés la fotografia i n'ha culpat l'acusat, a qui havia donat la seva contrasenya del correu electrònic perquè confiés en ella. A més, ha explicat que sovint es feien fotos sexuals perquè ell li demanava i ho feien amb una càmera de fotos digital del caporal. Aquest, però, ha explicat que era la dona qui havia dit de fer-se fotos, que ja ho havia fet amb anteriors parelles, i que les fotos les feien tant amb la seva càmera com amb una de la dona. A més, ha assegurat durant el judici que no reconeix el seu penis en la foto. La suposada víctima ha opinat que la foto és "desagradable i vexatòria cap a la dona". L'home ha explicat que en rebre el correu i demanar-li explicacions a la dona, aquesta li va donar les claus d'accés al correu del seu xicot oficial perquè el caporal hi entrés i esborrés el mail amb la foto, però el caporal s'hi va negar. De fet, la dona hauria responsabilitzat del correu a diverses persones, com altres companys de feina o de promoció. Tot i aquest correu, que va córrer entre els companys de feina, l'agent no va trencar del tot la relació amb el caporal, ja que se sentia "apartada i senyalada" pels altres agents, i tots dos van seguir mantenint relacions sexuals de manera més esporàdica que abans del polèmic correu. De fet, segons l'home, l'agent no va canviar d'actitud tot i el correu. La dona estava convençuda que el seu amant havia enviat la foto, però, segons ella, ho havia fet per mostrar-la com una "puta" a la resta de companys perquè no intentessin 'lligar' amb ella i així es quedés amb ell. A més, esperava que el tema s'oblidés aviat entre els companys i volia aprovar les pràctiques de policia sense polèmiques internes.  No obstant això, a finals de juny del 2009 l'home ha explicat que va tallar la relació i la dona es va enfadar molt i li va dir que "es recordaria d'ella". Al cap d'uns dies, però, va enviar-li un SMS dient que estava amb un altre home i li desitjava que tingués felicitat a la vida. L'endemà, però, la dona va presentar una denúncia contra ell per la difusió del correu. Ell hauria insistit perquè retirés la denúncia i en una de les trucades que li hauria fet, la dona, per consell de la seva nova parella, un mediàtic caporal del cos, va gravar la conversa amb un altre telèfon mòbil. En aquella conversa, un home, que l'acusat diu que no és ell, admetia haver enviat el correu. Finalment, entre el 2013 i el 2015, la dona hauria tornat a intentar acostar-se al caporal, ascendit a sergent. El cas s'havia de jutjar a l'abril, després de molts anys de vaivens judicials, però es va ajornar uns dies perquè hi havia hagut un canvi en la qualificació de la fiscalia. Entremig, la dona, avui testimoni, sense advocat i que ha entrat emmanillada, hauria matat la seva parella amb l'ajuda d'una altra exparella, tots dos guàrdies urbans.

Summary: Versions contradictòries entre l'acusat de 'pornovenjança' i la seva companya guàrdia urbana


Treva en la guerra comercial entre Washington i Brussel·les. El president de la Comissió Europea, Jean-Claude Juncker, i el president dels EUA, Donald Trump, han acordat treballar "junts" cap a un comerç sense aranzels ni barreres en alguns productes industrials i frenar, per ara,  els gravàmens als cotxes europeus. Així ho han anunciat Trump i Juncker en un comunicat conjunt després de reunir-se a Washington dimecres. “El pacte es basa en entendre que mentre negociem, si cap de les dues parts decideix aturar les negociaciones, frenem la imposició de noves tarifes i avaluem les que s’apliquen a l’acer i l’alumini”, ha explicat Juncker. Segons el comunicat, els EUA i la UE han entrat en una "nova fase" en la seva relació, una fase "d'amistat propera" i relacions comercials "fortes" en les quals els dos actors "guanyen". Tot i que no especifiquen dates ni concreten mesures immediates, els dos polítics finalitzen el text expressant la voluntat de "resoldre els afers sobre les tarifes a l'acer i l'alumini i els aranzels de represàlia".  Els dos líders han dit també que treballaran per reduir les barreres i incrementar el comerç en serveis, substàncies químiques, productes farmacèutics i mèdics i soja. Una altra mesura acordada després de la trobada és la d'"enfortir" la cooperació estratègica en relació amb l'energia i que la UE importi més gas natural liquat nord-americà per diversificar el seu subministrament. A banda, l'acord diu també que els dos actors comercials treballaran "de forma estreta" amb els seus socis per reformar l'Organització Mundial del Comerç i abordar pràctiques comercials deslleials, com ara el robatori de propietat intel·lectual o els subsidis industrials. Segons les dades recopilades en el comunicat conjunt, els EUA i la UE sumen junts més de 830 milions de ciutadans, més del 50% del PIB global i mantenen una relació comercial bilateral de més de 800.000 milions d'euros. La guerra comercial: de l'acer i l'alumini als cotxes Des de principis de juny els EUA han imposat aranzels del 25% i el 10% a les importacions d'acer i d'alumini de la UE. Com a mesura de "reequilibri", a finals de juny la Comissió Europea va aplicar noves tarifes del 25% a una llarga llista de productes americans com ara texans, objectes d'acer, el whisky, el tabac, les motocicletes, els vaixells de vela o a motor per oci i esport, el blat de moro, el suc de taronja o els nabius i preparacions de productes de maquillatge, entre altres. El mateix dia en què van entrar en vigor els nous aranzels, Trump va amenaçar amb tarifes d'un 20% en "tots els cotxes" europeus. Davant l'anunci, Brussel·les va advertir els EUA de l'impacte i va respondre també amenaçant amb noves represàlies.

Summary: Juncker i Trump donen treva a la guerra comercial i acorden "frenar" nous aranzels als cotxes europeus


Primer a Amer i després a Girona. La notícia que l'alcalde de la capital gironina, Carles Puigdemont, seria el candidat a la presidència de la Generalitat de Catalunya s'ha escampat ràpidament per les xarxes socials i la gent s'ha reunit aquest vespre davant les portes del dos consistoris. Unes 500 persones s'han plantat a la plaça del Vi convocades per l'assemblea territorial de l'ANC en un acte que també ha comptat amb membres d'Òmnium i que ha acabat amb el cant dels Segadors. Entre els assistents, regidors del consistori com Carles Ribas, el regidor de la CUP, Lluc Salellas i veïns de totes les edats, alguns dels quals carregaven bosses de regals com si la notícia els hagués agafat mentre gaudien de les compres de rebaixes.

Summary: Unes 500 persones es concentren a Girona per celebrar l'acord i que el futur president serà gironí


L'Hospital Universitari Arnau de Vilanova de Lleida estrenarà la setmana vinent la nova àrea del laboratori de Microbiologia. El nou mòdul, ubicat a la coberta de l'actual laboratori, té una superfície de 75 metres quadrats i permetrà treballar en condicions de bioseguretat d'alt nivell, en concret, del nivell 3, en una escala de l'1 al 4. El nou equipament, amb instal·lacions capdavanteres entre els hospitals de l'ICS, compta amb pressió negativa i mesures de contenció addicionals. D'aquesta manera, patologies infeccioses com ara la tuberculosi podran veure reduït el temps de diagnòstic i millorat el seu seguiment. El Servei d'Anàlisis Clínics de l'hospital lleidatà fa uns 7 milions d'analítiques anuals de mostres de pacients, de les quals unes 100.000 s'envien al laboratori de Microbiologia. En aquest nou laboratori s'estudiaran aquelles mostres de pacients de les quals se sospiti que puguin contenir algun microorganisme d'un nivell de bioseguretat 3, en una escala de l'1 al 4 on el nivell 1 representa en de menor risc i el 4, el de màxim risc infecciós. En el nivell 3 hi hauria, per exemple, el microorganisme causant de la tuberculosi o la brucel·losi, malalties considerades greus però que tenen cura.  "El de la tuberculosi és el més corrent amb què es treballa en aquest tipus d'equipaments però davant el dubte que algun tipus de microorganisme pogués tenir el nivell 3 de perillositat, ara es podrà treballar aquí amb totes les garanties de bioseguretat", ha assenyalat la cap de secció del laboratori de Microbiologia del Servei d'Anàlisis Clínics de l'Hospital Arnau de Vilanova, Mercè Garcia.    En relació amb les instal·lacions on fins ara l'hospital lleidatà duia a terme les anàlisis de Microbiologia, el nou equipament disposa de mesures de protecció i contenció addicionals i especials davant un hipotètic accident biològic que pogués succeir al laboratori amb l'obertura o ruptura d'una mostra. "El microorganisme quedaria confinat a l'interior, es podria destruir, i no hi hauria el risc que pogués expandir-se a fora i contaminar la població en general o el medi ambient", ha destacat Garcia. El nou laboratori de Microbiologia compleix tots els requisits de qualitat exigits per la norma ISO 9001:2015, per la qual està certificat el Laboratori Clínic de l'Hospital Universitari Arnau de Vilanova i que assegura no només la qualitat dels resultats sinó també la seguretat tant dels pacients com del personal.  El Servei d'Anàlisis Clínics de l'hospital lleidatà analitza cada any uns 7 milions de mostres de pacients. Un 3% d'aquestes, entorn d'unes 100.000 es deriven al laboratori de Microbiologia davant la sospita que puguin contenir algun tipus de microorganisme, com ara fongs o bacteris, sobretot dels nivells de bioseguretat 2 i 3. Aquest laboratori, de referència per a les regions sanitàries de Lleida i Pirineu, analitza diàriament una vintena de mostres de pacients sospitoses de contenir tuberculosi, la majoria de les quals són negatives.         Està previst que el nou mòdul, ubicat a la coberta de l'actual Laboratori, entri en funcionament dimarts vinent, 14 de maig. Un cop obert només hi podrà accedir el personal autoritzat. Les obres de construcció de la nova àrea del Laboratori de Microbiologia van començar el setembre passat i han tingut un cost de 431.902,68 euros, finançat per la Diputació de Lleida.

Summary: El nou laboratori de Microbiologia de l'Arnau de Vilanova permetrà treballar en condicions de bioseguretat d'alt nivell


Els tècnics destaquen que es tracta d'una obra "cabdal" per Catalunya i esperen que els treballs ajudin a declarar-la Patrimoni Mundial per la UNESCO ACN Ripoll.-La portalada del Monestir de Ripoll torna a lluir després dels treballs de restauració que han servit per netejar la resina que s'hi va posar el 1964, a més de la pols que s'hi havia acumulat. Aquest divendres els operaris han retirat la bastida de set metres d'alçada que ha ocupat la façana durant cinc mesos. La directora del Centre de Restauració de Béns i Mobles de Catalunya (CRBMC), Àngels Solé, diu que es tracta d'una obra "cabdal" per a Catalunya i el seu patrimoni històric. Solé confia que la restauració de la portalada serveixi per impulsar encara més la candidatura per ser reconeguda Patrimoni Mundial per la UNESCO. Un dels tècnics que hi ha treballat, Pere Rovira, destaca que han trobat restes de policromia original que els permetrà entendre molt millor com es va fer la portalada.

Summary: La portalada del Monestir de Ripoll torna a lluir després de cinc mesos d'obres de restauració